שריל סנדברג

שריל קארה סנדברג (באנגלית: Sheryl Kara Sandberg; נולדה ב-28 באוגוסט 1969) היא מיליארדרית ומנהלת יהודייה-אמריקאית, שכיהנה כסמנכ"לית התפעול של מטא ולשעבר פייסבוק עד יוני 2022.

קורות חיים
שריל סנדברג נולדה ב-1969 בוושינגטון די. סי. להורים יהודים, אדל (לבית איינהורן) וג'ואל סנדברג, הבכורה מבין שלושה אחים. אמה הייתה מרצה לצרפתית ואביה הוא רופא עיניים. בהיותה תינוקת, שהתה משפחתה בישראל במסגרת עבודתו של אביה באוניברסיטת תל אביב. משפחתה עברה לפלורידה כשהייתה בת שנתיים. סנדברג למדה בבית ספר ציבורי, ובתיכון בילתה שנה בישראל כתלמידה בסמינר אלכסנדר מוס ללימודי ישראל בהוד השרון.

קריירה מקצועית

בשנת 1987 החלה לימודיה באוניברסיטת הרווארד, שם סיימה בהצטיינות תואר ראשון בכלכלה. במהלך לימודיה פגשה בפרופסור לורנס סאמרס (לימים מזכיר האוצר האמריקאי), שהדריך אותה בכתיבת התזה. ב-1991, כשסאמרס היה לכלכלן הראשי של הבנק העולמי, מונתה סנדברג לתפקיד עוזרת המחקר שלו, ועסקה בפרויקטים בנושאי בריאות בהודו.

בשנת 1993 החלה ללמוד בבית הספר למנהל עסקים בהרווארד, וב-1995 קיבלה תואר שני בהצטיינות יתרה. בתום לימודיה הצטרפה לתאגיד הייעוץ האסטרטגי מקינזי ושות'. מ-1996 עד 2001 כיהנה כראש הסגל תחת לורנס סאמרס, תחילה בתפקידו כסגן מזכיר האוצר ואחר כך בתפקידו כמזכיר האוצר. ב-2001 הצטרפה לגוגל וכיהנה כסגנית נשיא למכירות מקוונות ותפעול גלובלי והייתה מעורבת בהשקת Google.org - הזרוע הפילנתרופית של גוגל.

בסוף 2007 פגשה את מארק צוקרברג, מייסד ומנכ"ל פייסבוק, במסיבת חג המולד. באותה עת שקלה לעבור לחברת וושינגטון פוסט. לאחר סדרה של מפגשים החלה לעבוד במרץ 2008 בפייסבוק. סנדברג הייתה אחראית על הפעילות העסקית של החברה, כולל מכירות, שיווק, פיתוח עסקי, משאבי אנוש, מדיניות ציבורית ותקשורת. לפיכך, גם הייתה מטרה לבקורת על התנהלותה של פייסבוק באירועים עולמיים כמו: הניסיון הרוסי להתערב בבחירות ארצות הברית ב-2016 באמצעות מסרים בפייסבוק, שערוריית קיימברידג' אנליטיקה על דליפת מידע של מיליוני משתמשים לחברה הבריטית; המהומות בקפיטול בינואר 2021, ועוד.

באחד ביוני 2022 הודיעה שריל כי היא עוזבת את תפקידה כמנהלת התפעול של פייסבוק-מטא, ושתישאר חלק מהדירקטוריון שלה

ב-2024 הובילה את הפקת הסרט התיעודי "זעקות ואז שתיקה" המתעד את האלימות המינית של מחבלי חמאס בעת טבח שבעה באוקטובר וכלפי החטופות שנחטפו לרצועת עזה במהלך המתקפה.

 דירקטורית 
סנדברג חברה בשורה של דירקטוריונים, בין היתר בחברת וולט דיסני, בסטארבקס ובמכון ברוקינגס.

 פרסים והוקרה 
סנדברג מופיעה תדיר ברשימות "הנשים החזקות ביותר בעסקים" של מגזין "Fortune" האמריקאי.
 ב-2007 דורגה במקום ה-29 והייתה האישה הצעירה ביותר ברשימה
 ב-2007 הייתה מקום ה-19 ברשימת 50 "הנשים הבולטות" של ה"וול סטריט ג'ורנל"
 ב-2011 דורגה במקום החמישי ברשימת "100 הנשים החזקות ביותר בעולם" של המגזין "פורבס"
 ב-2012 כמו-כן הייתה ברשימת הטיים 100 מבית מגזין "TIME" האמריקני
 ב-2013 פרס ספר השנה של "פייננשל טיימס" ומקינזי ביזנס

 ספריה 
 ב-2013 יצא לאור ספרה "לפרוץ קדימה: נשים, קריירה והרצון להנהיג" (Lean In: Women, Work, and the Will to Lead), בו מתוארות עמדותיה בנושא מעמד האישה בעולם העבודה, הטכנולוגיה והעסקים
 ב-2017 פרסמה את הספר "אופציה ב`" שכתבה ביחד עם אדם גרנט על התמודדותה עם פטירתו של בעלה

 סרטיה 
 דוקומנטציה 

 "זעקות ואז שתיקה" – סרט העוסק בסיקור האונס ההמוני והטבח האכזרי שבוצע על-ידי מחבלי ארגון הטרור הפלסטיני חמאס והג'יהאד האסלאמי במהלך טבח שבעה באוקטובר, באופן מכוון בנשים ובנערות יהודיות-ישראליות וכן בישראלים, לרבות חטיפה של מאות מביניהן לרצועת עזה, על-מנת לשמש כשפחות-מין (סביה / סאביה) לטרוריסטים ששובים אותן. 

 חיים אישיים 
ב-2004 נישאה לדייב גולדברג, מנכ"ל חברת "SurveyMonkey", המספקת תוכנה לסקרים מקוונים. גולדברג נפטר באופן פתאומי בגיל 47, כתוצאה מתאונה שהתרחשה במאי 2015, בעת שהשניים שהו בחופשה משפחתית במקסיקו. לזוג שני ילדים.

בפברואר 2020 התארסה עם טום ברנטל, אחיו של השחקן האמריקאי-יהודי ג'ון ברנטל, כשאת ההיכרות ביניהם עשה רוב גולדברג, אחיו של בעלה המנוח.

 קישורים חיצוניים 













 הערות שוליים 

קטגוריה:אמריקאים ילידי וושינגטון די. סי.
קטגוריה:מנהלים יהודים
קטגוריה:מנהלות אמריקאיות
קטגוריה:דירקטורים יהודים
קטגוריה:דירקטוריות אמריקאיות
קטגוריה:פייסבוק: אישים
קטגוריה:אמריקאים בתעשיית המחשבים
קטגוריה:יהודים בתעשיית המחשבים
קטגוריה:תורמי התחייבות הנתינה
קטגוריה:מיליארדריות אמריקאיות
קטגוריה:מיליארדרים יהודים אמריקאים
קטגוריה:בוגרות בית הספר לעסקים של הרווארד
קטגוריה:בוגרי בית הספר לעסקים של הרווארד
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:סמנכ"ליות תפעול אמריקאיות
קטגוריה:עובדי מקינזי ושות'
קטגוריה:אמריקאיות שנולדו ב-1969
קטגוריה:אמריקאים שנולדו ב-1969